লিভার সিরোসিস ও ফেইলিউরে বাংলাদেশি চিকিৎসকদের অভাবনীয় উদ্ভাবন : লিভার সিরোসিস অথবা অন্য কোনো কারণে লিভার অকার্যকর (ফেইলিউর) হলে সংশ্লিষ্ট ব্যক্তির মৃত্যু প্রায় নিশ্চিত- এমন ধারণা বদলে দিয়েছেন বাংলাদেশের দুই বিজ্ঞানী। সম্পূর্ণ নতুন পদ্ধতিতে মৃত্যু অবশ্যম্ভাবী এসব রোগের চিকিৎসায় অভাবনীয় সাফল্য পেয়েছেন তারা। লিভার (যকৃত) ফেইলিউর রোগীদের নতুন পদ্ধতির এ চিকিৎসা শুরু করেছেন বঙ্গবন্ধু শেখ মুজিব মেডিকেল বিশ্ববিদ্যালয়ের লিভার বিভাগের সহযোগী অধ্যাপক ডা. মামুন আল মাহতাব (স্বপ্নীল)। তাকে সব ধরনের পরামর্শ ও কারিগরি সহায়তা প্রদান করছেন জাপান প্রবাসী বাংলাদেশি লিভার বিশেষজ্ঞ ডা. শেখ মোহাম্মদ ফজলে আকবর। ইতিমধ্যে এই দুই চিকিৎসকের আবিষ্কার ন্যাসভ্যাক ওষুধ এবং স্টেমসেল চিকিৎসা পদ্ধতি সারা বিশ্বে আলোড়ন সৃষ্টি করেছে।